એમણે કેટલું સાહિત્ય નિર્મિત કર્યું, એ ચોક્કસ ન કહી શકાય. જેમ બેગમ તાજ અને અલીખાન પઠાણનાં શ્રીનાં સ્વરૂપો મળે છે, તેમ મહાકવિ શ્રીરસખાનના સેવ્ય મળતા નથી; પરન્તુ એ નિર્વિવાદ છે કે તેઓ પુષ્ટિમાર્ગીય હતા, એટલું જ નહિ પણ સર્વતંત્ર સ્વતંત્ર પુષ્ટિભક્તના રંગથી તરબોળ હતા. અગોચર, બ્રહ્માંડ નાયક અને વ્યાપક પરમાત્માને તેઓ નહોતા ઓળખતા, પણ નન્દ-યશોદાના આંગણમાં ધૂળથી આચ્છાદિત એવા કનૈયાને જ પિછાનતા હતા, અને તેના લીલાસરોવરમાં જ ડૂબ્યા રહેતા.